Utøya

**Utøya** er en øy i Tyrifjorden i Hole kommune i Buskerud som eies av Arbeidernes ungdomsfylking (AUF). Øya er på 120 dekar og ligger cirka 550 meter fra fastlandet, utenfor Utstranda. Eiendommen har boliger, samt områder for parkering på fastlandet ved Utøykaia. 

Øya ble gitt i jubileumsgave den 28. august 1950 av Oslo og Akershus faglige samorganisasjon. Den drives kommersielt av Utøya&nbsp;AS. AUF arranger årlig politisk sommerleir på øya. Øya leies også ut til diverse andre ungdomspartier og politiske ungdomsorganisasjoner.

Etter terroraksjonen i 2011 har det blitt reist flere nye bygg på øya. Blant annet er det bygd et nytt samlingspunkt og hovedbygg, Torget. Det nye hovedbygget har konferansesal, flere samlingsplasser og møterom, et bibliotek samt kafeen Kafé Monica, oppkalt etter «mor Utøya», Monica Bøsei. Det gamle kafébygget, der mange mistet livet, har blitt bevart inne i det nye bygget Hegnhuset. I 2015 ble øya for første gang brukt til AUF-sommerleir etter terroraksjonen.

## Historie
Utøya ble i 1898 kjøpt av tidligere forsvars- og statsminister Jens Kristian Bratlie (H) til bruk som sin personlige sommerbolig. Han hadde i tillegg til å være en konservativ høyrepolitiker også en imponerende millitærkarriere, og ble etterhvert en del av kretsen rundt Fedrelandslaget. Bratlie solgte i 1933 eiendommen til arbeiderbevegelsen for 28.000 NOK. Øya ble da brukt som feriekoloni for fattige barn og unge fra arbeiderklassen i Oslo. Sommeren 1936 oppholdt Leo Trotskij, som var flyktning i Norge, seg et par uker på Utøya. Blant annet besøkte finansminister Adolf Indrebø Trotskij på Utøya.

Sommeren 1941 ble store deler av norsk samfunnsliv, fagbevegelsen inkludert, nazifisert. Samtidig fortsatte feriekolonien på Utøya, nå i NS-regi, og i juli samme år besøkte flere fremtredende NS-folk Utøya. 

I 1950 ble Utøya gitt i jubileumsgave fra Oslo og Akershus faglige samorganisasjon til AUF. Formann i jubileumskomiteen, tidligere og framtidige statsminister Einar Gerhardsen, var sentral i overrekkelsen av Utøya. I det øyeblikket AUF overtok øya, ble det innledet et omfattende dugnadsarbeid – en tradisjon som blitt en del av identiteten til øya.

## Terroraksjonen i 2011

Etter bombeangrepet på regjeringskvartalet i Oslo sentrum 22. juli 2011 gjennomførte Anders Behring Breivik, utkledd som politimann, en massakre på øya. Han ble skysset ut dit av MS «Thorbjørn» for en påstått rutinekontroll. På det tidspunktet skytingen startet var det 564 personer på øya i forbindelse med den årlige sommerleiren. 69 av disse mistet livet. 67 ble skutt og drept, og to døde i forsøket på å unnslippe, én etter fall fra en av klippene på Utøyas vestside, mens én druknet.

## Bilder

Fil:Utøya 2.jpg|Utøya etter terroranslaget mot AUF
Fil:Thorvald stoltenberg.jpg|Thorvald Stoltenberg på AUF-leir på Utøya i 2006
Fil:Tyrifjorden map Utøya highlight.png|Utøya (markert med rød sirkel) ligger i Tyrifjorden i Buskerud
Fil:Utøya - minnesmerket (32941587931).jpg|Minnesmerket på Utøya
Fil:Utøya - Hegnhuset (32222600354).jpg|Hegnhuset består av 69 søyler som strekker seg helt opp og bærer taket, en søyle for hver av de som ble drept. Rundt disse står 495 søyler som symboliserer hver og en av de overlevende.
Fil:Utøya - yttergangen i Hegnhuset (32686247790).jpg|Yttergangen i Hegnhuset
Fil:Utøya Norway Trip 2012 (8124948178).jpg|Kafébygget på Utøya. Foto fra 2012. I 2014 vedtok AUF å ikke rive bygget.
Fil:Utøya Norway Trip 2012 (8124945824).jpg|Foto fra 2012. Tretten mennesker ble drept inne i kafébygget, og flere ungdommer rømte eller hoppet ut av vinduer.
Fil:Utøya from Utstranda.jpg|Utøya sett fra Utstranda vinterstid.
Fil:Pumpehuset utøya - panoramio.jpg|Pumpehuset på Utøya


## Se også
* Storøya
* Utvika Camping

## Referanser


## Litteratur
* 

## Eksterne lenker
* 
*  AUFs hjemmeside